ทวงหนี้ฮิตสแตนชาร์ตตั้งบริษัทลุยไฟปีหน้า
โพสต์ทูเดย์ &#8212; ธนาคารตบเท้าตั้งบริษัททวงหนี้ สแตนดาร์ดชาร์เตอร์ดเล็งไม่เกินปีหน้า
22 ก.ย. 2552

โพสต์ทูเดย์ — ธนาคารตบเท้าตั้งบริษัททวงหนี้ สแตนดาร์ดชาร์เตอร์ดเล็งไม่เกินปีหน้า 
นายวิกราม อิซซาร์ รองกรรมการผู้จัดการใหญ่ ธนาคารสแตนดาร์ดชาร์เตอร์ด (ไทย) เปิดเผยว่า ธนาคารกำลังพิจารณาจัดตั้งบริษัทติดตามทวงหนี้แยกออกมาจากธุรกิจหลักธนาคาร โดยคาดว่าจะเห็นความชัดเจนได้ในต้นปีหน้า เพราะธนาคารจะหันมารุกสินเชื่อบุคคลแบบมีหลักประกันมากขึ้นโดยเฉพาะบ้าน 
นายวิกราม กล่าวว่า หากมองกลยุทธ์ระยะยาวการตั้งบริษัททวงหนี้แยกต่างหากจะดีกว่าการเป็นส่วนหนึ่งของธนาคาร เพื่อรองรับกับวิธีทำงานที่แตกต่างจากธุรกิจปกติ เรื่องต้นทุนค่าใช้จ่ายคงไม่ใช่สาเหตุหลักในการตั้งบริษัทติดตามทวงหนี้ แต่ต้องการให้การดำเนินงานมีความคล่องตัวมากกว่า 
สำหรับค่าใช้จ่ายในการติดตามทวงถามหนี้นั้น นายวิกราม กล่าวว่า ธนาคารคงต้องกำหนดต้นทุนในอัตราตลาด คงไม่สามารถหลีกเลี่ยงอัตราตลาดได้ 
นายประสาร ไตรรัตน์วรกุล กรรมการผู้จัดการ ธนาคารกสิกรไทย กล่าวว่า ธนาคารยังไม่มีนโยบายเก็บค่าธรรมเนียมกับลูกค้า แต่ธนาคารเป็นผู้จ่ายค่าตอบแทนเพื่อเป็นแรงจูงใจให้กับพนักงานทวงถาม 
ทั้งนี้ ธนาคารตั้งบริษัททวงหนี้ เพราะเห็นว่าไม่ใช่ธุรกิจหลักของธนาคาร ซึ่งควรจะแยกออกไปต่างหากและธนาคารมองว่าข้อดีของการตั้งบริษัท จะทำให้พนักงานรู้สึกถึงความมั่นคง มากกว่าการเป็นเพียงลูกจ้างชั่วคราว
แหล่งข่าวจากธนาคารไทยพาณิชย์ เปิดเผยถึงความคืบหน้าในการตั้งบริษัททวงหนี้ว่า ธนาคารได้ยืดหยุ่นให้พนักงานโอนย้ายจากธนาคารไปบริษัททวงหนี้โดยสมัครใจ จากเดิมที่บังคับกลายๆ แต่ยังไม่มีพนักงานลงนามขอย้าย จึงยังไม่ได้เรียกเก็บค่าทวงถามหนี้กับลูกค้า จากที่เคยแจ้งว่าจะเรียกเก็บค่าทวงถามตั้งแต่วันที่ 1 ส.ค.2552 
ก่อนหน้านี้ ธนาคารไทยพาณิชย์ได้จดทะเบียนเปลี่ยนชื่อบริษัทติดตามหนี้ในกลุ่มธุรกิจการเงินไทยพาณิชย์ใหม่ เป็น “ไทยพาณิชย์ พลัส” เพื่อให้พนักงานเกิดความมั่นใจว่าจะไม่ถูกลอยแพในภายหลัง  
นอกจากนั้น ธนาคารได้ยืนยันต่อพนักงานว่า  การจัดตั้งบริษัทติดตามหนี้  เป็นการรวบรวมความเชี่ยวชาญเฉพาะด้านมาไว้ที่จุดเดียว เพื่อให้เกิดประสิทธิภาพสูงสุดในการบริหารงาน โดยธนาคารถือหุ้น 100%และไม่มีความตั้งใจที่จะลดจำนวนการถือหุ้นลง พร้อมเปิดโอกาสให้พนักงานได้พิจารณาไตร่ตรองอย่างรอบคอบ หากยังมีพนักงานที่มีความไม่สบายใจต่อกรณีดังกล่าว ผู้บริหารธนาคารยินดีให้ข้อมูลเพิ่มเติม และพูดคุยกับพนักงานจนกว่าจะเกิดความเข้าใจที่ดีต่อกัน เนื่องจากพนักงานทุกคนเปรียบเสมือนสมาชิกในครอบครัวเดียวกัน และยังมีความเป็น “ไทยพาณิชย์” เช่นเดิม